**Schimb de fiori**

*Lavinia E. Niculicea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Negociez cu Dumnezeu

ca oamenii să-nflorească

şi pomii să iubească

sub clar de anotimp,

să fie un schimb de fiori.

Printre ramuri de vise,

simt chipul celui drag,

mă leagă la ochi

cu dragostea.

Vrea să ne jucăm

de-a v-aţi ascunselea,

unul în sufletul altuia.

Tu trişezi şi-ţi deschizi

din când în când inima,

să mă zăreşti în irisul clipelor.

Negociez cu timpul,

să te văd mereu ca acum

imună la miopia lumii.

Prin ochi să-mi treacă Pământul,

să văd tot ce n-am înţeles,

culegând din oameni

puterea de a vedea nevăzutul,

iubirea de a înţelege nonsensul;

prin vene să-mi curgă Cerul,

să simt tot ce n-am trăit,

culegând din îngeri,

zborul neatins de căderi,

lacrima nesorbită de zei.

În noi înfrunzi-va lumina.

Pe o pânza de destin

noi doi ne legănăm

ca nişte copii uitaţi de timp,

mângâiaţi de viaţă…